KOMISIJOS REGLAMENTAS (EB) Nr. 556/2007
2007 m. gegužės 23 d.
iš dalies keičiantis Reglamentą (EB) Nr. 1622/2000, nustatantį tam tikras išsamias Tarybos reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir nustatantis Bendrijos vynininkystės metodų bei procesų kodeksą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 46 straipsnio 1 dalį,
kadangi:
(1)
Reglamento (EB) Nr. 1493/1999 V priedo A dalies 3 punkte numatyta galimybė nukrypti nuo nuostatos dėl didžiausio leistino bendrojo sieros dioksido kiekio vyne, jei to reikia atsižvelgiant į klimato sąlygas.
(2)
Komisijos reglamente (EB) Nr. 1622/2000 (2) nustatytos tam tikros išsamios Reglamento (EB) Nr. 1493/1999 taikymo taisyklės, visų pirma dėl didžiausio leistino bendrojo sieros dioksido kiekio vynuose. Minėto reglamento 19 straipsnio 4 dalyje numatyta, kad XIIa priede nustatomi atvejai, kai valstybės narės dėl klimato sąlygų gali leisti bendrąjį sieros dioksido kiekį, neviršijantį 300 mg/l vyne, padidinti ne daugiau nei 40 mg/l.
(3)
2007 m. kovo 1 d. raštu Prancūzijos Vyriausybė paprašė leisti dėl ypač nepalankių klimato sąlygų iš 2006 metų vynuogių derliaus Žemutinio Reino ir Aukštutinio Reino departamentuose pagamintų vynų didžiausią leistiną juose esantį bendrąjį sieros dioksido kiekį, neviršijantį 300 mg/l, padidinti ne daugiau nei 40 mg/l. Šiam prašymui reikėtų pritarti.
(4)
Iš kompetentingų Prancūzijos valdžios institucijų pateikto techninio aprašo matyti, kad sieros dioksido kiekis, reikalingas tinkamai vynų, pagamintų iš nepalankių klimato sąlygų paveiktų vynuogių, fermentacijai ir saugojimui bei jų galimybei būti pateiktiems į rinką, turi būti padidintas lyginant su paprastai leidžiamu kiekiu. Ši laikina priemonė yra vienintelė išeitis, norint panaudoti nepalankių klimato sąlygų paveiktas vynuoges vynams, kuriuos galima teikti į rinką, gaminti. Pagal Vyno techninio instituto (ITV) atliktus apskaičiavimus ši nukrypti leidžianti nuostata galėtų būti taikoma maždaug 25 % šiame regione pagamintų vynų.
(5)
Reglamentas (EB) Nr. 1622/2000 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1622/2000 XIIa priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 23 d.